โรคตึกเป็นพิษ มีสาเหตุเกิดจากอะไร
โรคตึกเป็นพิษ หรือ Sick Building Syndrome (SBS) เป็นโรคที่เกิดในกลุ่มคนทำงานในอาคารสำนักงาน โดยมีอาการอาการปวดศีรษะ คลื่นไส้ เวียนหัว แสบคอ คันตา คันจมูก คันตามผิวหนัง หายใจไม่สะดวก ไอ จามในขณะอยู่ในอาคารสำนักงาน แต่เมื่อออกไปนอกอาคารแล้ว อาการดังกล่าวจะค่อย ๆ บรรเทาหายไป 
แม้จะยังไม่สามารถระบุได้แน่ชัดได้ถึงสาเหตุที่ทำให้ป่วยเป็นโรคตึกเป็นพิษ แต่คาดว่าคุณภาพของอากาศภายในอาคาร เป็นปัจจัยหลักทำให้เกิดอาการป่วยขึ้น ซึ่งสิ่งที่ต้องระวัง ได้แก่
1. ฝุ่นในพรม บนฝ้าเพดาน ผ้าม่าน สามารถฟุ้งกระจาย หรือหมุนเวียนอยู่ภายในระบบปรับอากาศของอาคารได้
2. ระบบปรับอากาศและระบบถ่ายเทอากาศของอาคารไม่เหมาะสม ปริมาณอากาศภายนอกที่ไหลเวียนเข้าสู่ภายในอาคารไม่เพียงพอ
3. เชื้อราบนผนังหรือฝ้าอาคาร
4. สารเคมีที่ฟุ้งกระจายไปทั่ว เช่น กาว ทินเนอร์ น้ำยาทำความสะอาด ยาฆ่าแมลง สเปรย์ดับกลิ่น เครื่องถ่ายเอกสาร ควันบุหรี่
5. วัสดุก่อสร้าง สีที่ใช้ทาภายในอาคารที่อาจปล่อยสารประกอบอินทรีย์ระเหยง่าย
ปัจจุบันหน่วยงานหลายแห่ง ให้ความสำคัญกับแนวคิดออกแบบอาคารเพื่อรักษ์พลังงานและสิ่งแวดล้อมมากขึ้น นับตั้งแต่การออกแบบก่อสร้างให้ตัวอาคารมีระบบที่ช่วยถ่ายเทอากาศได้ดี มีหน้าต่างเพียงพอ หรือติดตั้งระบบหมุนเวียนอากาศ เพื่อให้อากาศเก่าไหลออก และอากาศใหม่เข้ามาในอาคารได้ตลอดเวลา ส่วนตึกหรืออาคารที่สร้างเสร็จไปแล้ว สามารถใช้เครื่องฟอกอากาศมาช่วยเสริมได้ และต้องพยายามกำจัด หรือควบคุมแหล่งกำเนิดมลพิษ เชื้อโรคต่าง ๆ และใช้เครื่องดูดฝุ่นคุณภาพดี หมั่นทำความสะอาดสิ่งที่เป็นแหล่งสะสมฝุ่น หรือเชื้อโรคเป็นประจำ แนวทางดังกล่าวนี้ถือเป็นการป้องกันโรคตึกเป็นพิษ ให้แก่กลุ่มคนทำงานในอาคารสำนักงาน
อายุรศาสตร์ (อายุรศาสตร์) - Internal Medicine,จิตเวชศาสตร์ (จิตเวชศาสตร์) - Psychiatry